b'\n_START_ARTICLE_\nDani\xc5\xa1mendi\n_START_PARAGRAPH_\nDani\xc5\xa1mendi so bili vladarska dinastija Ogu\xc5\xa1kih Turkov, ki je v 11. in 12. stoletju vladala v severnem in vzhodnem delu osrednje Anatolije. Sredi\xc5\xa1\xc4\x8de dr\xc5\xbeave so tvorila mesta Sivas, Tokat in Niksar. Dr\xc5\xbeava je na zahodu segala do Ankare in Kastamona, na jugu pa do Malatye, ki so jo osvojili leta 1103. V zgodnjem 12. stoletju so bili Dani\xc5\xa1mendi rivali seld\xc5\xbeu\xc5\xa1kega sultanata Rum, ki je ovbvladoval ve\xc4\x8dino ozemlja, ki je obkro\xc5\xbealo dani\xc5\xa1menski emirat. Drug velik nasprotniki Dani\xc5\xa1mendov so bili kri\xc5\xbearji oziroma kri\xc5\xbearske dr\xc5\xbeave.\n_START_SECTION_\nUstanovitev dinastije\n_START_PARAGRAPH_\nZa\xc4\x8detnik dinastije je bil Dani\xc5\xa1mend Gazi. Zgodovinski podatki o njem so zelo skopi, pa \xc5\xa1e ti so bili napisani dolgo po njegovi smrti. Njegov naslov oziroma ime D\xc4\x81nishmand v perzijskem jeziku pomeni \xc2\xbbu\xc4\x8den mo\xc5\xbe\xc2\xab. Leta 1134 so Dani\xc5\xa1mendi zaradi svojih voja\xc5\xa1kih zaslug od abasidskega kalifa Al-Mustar\xc5\xa1ida dobili vladarski naslov Melik (kralj). Do tega leta so nosili naslov beg (emir), vendar se jim tudi za to obdobje priznava naslov kralja. Dani\xc5\xa1mend Gazi je sebe imenoval tudi \xc2\xbbDani\xc5\xa1mend Tajlu\xc2\xab.\n_START_SECTION_\nDinastija\n_START_PARAGRAPH_\nDani\xc5\xa1mendi so se v Anatoliji ustalili po bitki pri Manzikertu leta 1071, v kateri so Seld\xc5\xbeuki porazili Bizantinsko cesarstvo in nato zasedli skoraj celo Anatolijo. Gazi je izkoristil dinasti\xc4\x8dne boje med Seld\xc5\xbeuki po smrti sultana Sulejmana I. bin Kutalmi\xc5\xa1a in leta 1086 v osrednji Anatoliji ustanovil svojo dinastijo. Prvo glavno mesto emirata je bila Amasia._NEWLINE_Leta 1100 je Gazijev sin, emir Gazi G\xc3\xbcm\xc3\xbc\xc5\xa1tigin ujel Bohemonda I. Antio\xc5\xa1kega in ga imel v ujetni\xc5\xa1tvu do leta 1103. Zdru\xc5\xbeena seld\xc5\xbeu\xc5\xa1ko-dani\xc5\xa1mendska vojska je bila krivec tudi za polom kri\xc5\xbearskega pohoda leta 1103. _NEWLINE_Leta 1116 so Dani\xc5\xa1mendi pomagali Mesudu I., da je postal seld\xc5\xbeu\xc5\xa1ki sultan._NEWLINE_Leta 1130 je Gazi G\xc3\xbcm\xc3\xbc\xc5\xa1tigin napadel armensko Kilikijsko kraljestvo. Armencem je pri\xc5\xa1el na pomo\xc4\x8d Bohemond II. Antiohijski, ki je bil v eni od bitk ubit. G\xc3\xbcm\xc3\xbc\xc5\xa1tigin je leta 1134 umrl. Nasledil ga je sin Mehmed, ki ni bil tako bojevit kot njegov o\xc4\x8de in ded. Kljub temu, da je vladal relativno kratko obdobje, je za\xc4\x8del graditi prvo tur\xc5\xa1ko mesto Kayseri. _NEWLINE_Ko je Mehmed leta 1142 umrl, sta si dani\xc5\xa1mensko kraljestvo razdelila njegova brata Melik Jagbasan, ki je obdr\xc5\xbeal naslov Melik (kralj) in je vladal iz Sivasa, in Ajn el-Devle, ki je vladal iz Malatye. _NEWLINE_Leta 1155 je seld\xc5\xbeu\xc5\xa1ki sultan Kili\xc3\xa7 Arslan II. napadel Melika Jagbasana, ta pa je poiskal pomo\xc4\x8d Nur ad-Dina, zengidskega emirja iz Mosula. Po Nur ad-Dinovi smrti leta 1174 je bilo ozemlje Sivasa kljub temu priklju\xc4\x8deno Rumskemu sultanatu. \xc5\xa0tiri leta kasneje so Seld\xc5\xbeuki porazili \xc5\xa1e malatijsko vejo Dani\xc5\xa1mendov. Tudi njihovo ozemlje so priklju\xc4\x8dili svojemu sultanatu in vladanja Dani\xc5\xa1mendov je bilo konec.\n_START_SECTION_\nDani\xc5\xa1mendi v ljudskem izro\xc4\x8dilu\n_START_PARAGRAPH_\nDani\xc5\xa1mend Gazi, ustanovitelj dinastije, je orednja figura juna\xc5\xa1ke romance Danishmendn\xc3\xa2me, ki je nastala po njegovi smrti. V njej ga istovetijo z arabskim voj\xc5\xa1\xc4\x8dakom Sidi Batalom Gazijem, njuna juna\xc5\xa1tva pa se prepletajo._NEWLINE_Vsi dani\xc5\xa1mendski vladarji so pri\xc5\xa1li v tur\xc5\xa1ko ljudsko izro\xc4\x8dilo, v katerem so vsi zdru\xc5\xbeeni v \xc2\xbbMelik Gaziju\xc2\xab. V izro\xc4\x8dilu so na primer \xc2\xbbMelik Gazijevi grobovi\xc2\xab. Mnogi od njih so zelo obiskana sveti\xc5\xa1\xc4\x8da in v resnici pripadajo razli\xc4\x8dnim dani\xc5\xa1mendskim vladarjem. Grobovi so v Niksarju, B\xc3\xbcnyanu, K\xc4\xb1r\xc5\x9fehiru, ob reki Zamant\xc4\xb1 v bli\xc5\xbeini gradu z istim imenom, pa tudi drugod po Anatoliji. Melikgazi je tudi ime ene od mestnih \xc4\x8detrti v mestu Kayseri. Podobnost v poimenovanju opazimo tudi pri imenih zgradb, ki so jih zgradili Dani\xc5\xa1mendi.'